ระวัง! ไวรัสซิกา โผล่เชียงใหม่ติดเชื้อแล้ว 2 ราย
ระวัง! ไวรัสซิกา โผล่เชียงใหม่ติดเชื้อแล้ว 2 ราย
22 มิ.ย. 2559

นายนที ดำรงค์ นายกเทศมนตรีตำบลสันทรายหลวง อ.สันทราย จ.เชียงใหม่ ได้ออกหนังสือประกาศให้พื้นที่บ้านโจ้ หมู่ 4 ต.สันทรายน้อย อ.สันทราย จ.เชียงใหม่ เป็นพื้นที่เป้าหมายควบคุมโรค หลังจากตรวจพบผู้ป่วยติดเชื้อไวรัสซิกา 2 ราย เป็นเด็กชาย 1 ราย และเด็กหญิง 1 ราย อายุ 13 ปี ชาวบ้านหมู่ 4 ต.สันทรายน้อย อ.สันทราย จ.เชียงใหม่ โดยตรวจพบเมื่อวันที่ 20 มิ.ย.ที่ผ่านมา จึงอาศัยอำนาจตาม พ.ร.บ.เทศบาล พ.ศ.2496 และที่แก้ไขเพิ่มเติม มาตรา 50(4) กำหนดให้เทศบาลมีหน้าที่ป้องกันและระงับโรคติดต่อ ดังนั้น จึงประกาศให้พื้นที่โดยรอบบ้าน ดังกล่าวในรัศมี 100 เมตร เป็นเขตพื้นที่ เป้าหมายควบคุมโรค ระยะเวลา 28 วัน นับแต่วันที่ประกาศนี้
นายนทีกล่าวว่า ประกาศดังกล่าวเป็นเรื่องการควบคุมโรคตามปกติปฏิบัติที่เทศบาลต้องดำเนินการ เช่นเดียวกับประกาศควบคุมโรคไข้เลือดออก ซึ่งมีการตรวจพบของเจ้าหน้าที่ โดยตรวจพบเด็กที่เดินทางมาจากจังหวัดเพชรบูรณ์ซึ่งเมื่อตรวจพบได้มีการควบ คุมบริเวณ เพื่อตรวจโดยละเอียด เมื่อพบว่ามีเชื้อไวรัสซิกาก็ต้องมีการประกาศเป็นพื้นที่ควบคุมเพื่อการ ดำเนินการตามมาตรการของการควบคุม ทั้งการไปพ่นฉีดยาควบคุมเชื้อ ซึ่งการควบคุมไว้นี้ยังไม่มีการแพร่ไปยังบ้านหลังใกล้เคียงหรือหลังอื่นๆ แต่อย่างใด
สำหรับไวรัสซิกา หรือไข้ซิกายโรคนี้ ได้ระบาดหนักในแถบละตินอเมริกา โดยเฉพาะประเทศบราซิลที่การระบาดรุนแรงจนต้องประกาศสถานการณ์ฉุกเฉิน และสถานการณ์ยังรุนแรงไม่หยุด ทำให้เมื่อวันที่ 1 ก.พ.ที่ผ่านมา องค์การอนามัยโลก หรือ WHO ประกาศให้การระบาดของไวรัสซิกาเป็นภาวะฉุกเฉินด้านสาธารณสุขระหว่างประเทศ ผู้ป่วยส่วนใหญ่สามารถหายได้เองภายใน 7 วัน หากได้รับการรักษาอย่างถูกต้องและทันท่วงที ไม่รุนแรงเท่าโรคไข้เลือดออก แต่ถ้าหากปล่อยไว้อาการอาจรุนแรงจนถึงขั้นทำให้ระบบการทำงานของสมองผิดปกติ ได้ หากเป็นผู้ป่วยหญิงที่กำลังตั้งครรภ์ เชื้อไวรัสอาจจะทำให้เกิดความผิดปกติกับทารกในครรภ์ และทำให้ทารกมีความผิดปกติที่ศีรษะ จะมีกะโหลกและสมองที่เล็กกว่าปกติ